S p r á v a
o budovaní jednotky Policajného zboru určenej na pôsobenie v medzinárodných mierových misiách a operáciách civilného krízového manažmentu.

I.	Legislatívno-právny rámec
Povinnosť Slovenskej republiky podieľať sa na plnení úloh v rámci spoločnej zahraničnej a bezpečnostnej politiky Európskej únie (ďalej len „EÚ“), do ktorých patrí vytvorenie kapacít civilného krízového manažmentu v oblasti polície určených na zapájanie sa do mierových policajných misií, vyplýva všeobecne z primárneho a sekundárneho práva EÚ.
Uznesením vlády Slovenskej republiky (ďalej len „SR“) č.943 zo dňa 16. novembra 2000 (v prílohe č. 1) bola v bode A.3 schválená realizácia opatrení pre vytvorenie legislatívneho, finančného a organizačného rámca za účelom zriadenia a pôsobenia jednotky Policajného zboru (ďalej len „jednotka PZ“) v medzinárodných mierových misiách a operáciách civilného krízového manažmentu v rámci spoločnej európskej bezpečnostnej a obrannej politiky EÚ.	
V nadväznosti na uvedené sa dňa 10. mája 2001 uskutočnila prvá policajná konferencia krajín EÚ na úrovni šéfov policajných síl, zameraná na implementáciu záverov európskeho summitu v Santa Maria da Feira. Tento summit stanovil cieľ zostaviť do roku 2003 policajné sily EÚ v počte do 5000 policajtov, pripravených na pôsobenie v rámci misií. 
Prvé indikatívne príspevky členských krajín EÚ sa pohybovali vo výške 1% národných policajných síl, čo tvorilo spolu asi 4500 – 4700  policajtov. Záväzné príspevky do európskych policajných síl boli deklarované na ministerskej konferencii v dňoch 19. – 20. novembra 2001 v Bruseli, na ktorej delegovaný zástupca Ministerstva vnútra SR (ďalej len „ministerstvo vnútra“) deklaroval pripravenosť SR zapojiť sa začiatkom roka 2003 do policajných síl EÚ príspevkom 50 policajtov.
Uznesením vlády SR č. 1290 zo dňa 4. decembra 2002, bol schválený návrh na zriadenie a vybudovanie jednotky Policajného zboru určenej na pôsobenie v medzinárodných mierových misiách a operáciách civilného krízového manažmentu v rámci spoločnej európskej bezpečnostnej a obrannej politiky EÚ.
Ministrovi vnútra SR bola v bode B. 1 tohto uznesenia uložená úloha zabezpečiť dobudovanie jednotky Policajného zboru určenej na pôsobenie v medzinárodných mierových misiách a operáciách civilného krízového manažmentu v rámci spoločnej európskej bezpečnostnej a obrannej politiky EÚ na celkový počet 50 policajtov, v termíne do 31. 3. 2003.
Vzhľadom na to, že v rámci vykonaných výberových konaní nebol dostatočný počet policajtov ovládajúcich anglický jazyk, minister vnútra zaslal žiadosť predsedovi vlády SR o predĺženie termínu splnenia vyššie citovanej úlohy, ktorý ju akceptoval a predĺžil termín do 31. 12. 2004.
V rámci pokračovania procesu budovania spôsobilostí civilného krízového manažmentu EÚ sa 22. novembra 2004 v Bruseli konala popri zasadnutí Rady ministrov EÚ ďalšia príspevková konferencia. Cieľom konferencie bolo okrem iného zohľadniť príspevky nových členských krajín do kapacít civilného krízového manažmentu EÚ. V oblasti polície členské štáty vrátane 10 nových členov deklarovali svoje príspevky v počte 5713 osôb, pričom deklarované príspevky majú vyjadrovať reálne použiteľné a už existujúce kapacity a nie iba plánované zámery. Vzhľadom na vyššie uvedené skutočnosti vláda SR v uznesení č. 1070/2004 mohla v danom období schváliť príspevok SR do týchto kapacít len v počte 33 policajtov. Členské krajiny budú mať možnosť tieto svoje príspevky v pravidelných intervaloch aktualizovať.

II.	Súčasný stav splnenia úlohy:
Splnenie úlohy bolo založené na dvoch predpokladoch: 
1.	Vybudovanie personálnej databázy príslušníkov Policajného zboru pripravených na vysielanie do príslušných misií v celkovom počte do 50 policajtov.
2.	Materiálno-technické zabezpečenie činnosti jednotky PZ a jednotlivca pre vyslanie na misiu.

Ad 1/ Personálna databáza jednotky PZ 
V súčasnosti je naplnená personálna databáza s požadovaným počtom 51 policajtov, ktorí sa priebežne pripravujú k vyslaniu na plnenie úloh v rámci misií podľa požiadaviek medzinárodných organizácií. V súčasnom období pôsobí v misii EÚ na území Bosny a Hercegoviny šesť policajtov. V rámci projektu obnovy Iraku sa SR podieľa na výcviku irackých policajných jednotiek vo výcvikovom stredisku v Ammáne (Jordánsko), kde pôsobia dvaja policajti. V roku 2005 sa predpokladá vyslanie ďalších dvoch policajtov do misie PROXIMA v Macedónsku a plánuje sa zvýšenie počtu vyslaných policajtov v rámci projektu obnovy Iraku o ďalších dvoch policajtov.   
Po vybudovaní personálnej základne bol v dňoch 22. 11. – 03. 12. 2004 vykonaný základný odborný výcvikový kurz pre policajtov, ktorí majú byť vyslaní do mierových misií.  Na ich odbornej príprave sa podieľali zahraniční lektori z výcvikových stredísk Rakúska a Maďarska a s vybranými odbornými útvarmi ministerstva vnútra a Prezídia Policajného zboru. Na odbornej príprave sa podieľali aj príslušníci výcvikovej základne pre misie OSN ozbrojených síl SR v Nitre. 

Ad 2/ Materiálno-technické zabezpečenie jednotky PZ 
Rozsah materiálno-technického zabezpečenia jednotky je uvedený v internom predpise ministerstva vnútra. Výstrojné súčiastky a doplnok výstrojných súčiastok pre policajta vykonávajúceho službu v rovnošate sú centrálne zabezpečované sekciou ekonomiky ministerstva vnútra pre celý Policajný zbor. 
	Rozpisom rozpočtu kapitálových výdavkov na rok 2004 v rámci ministerstva vnútra boli na materiálno-technické zabezpečenie vyčlenené finančné prostriedky v celkovom objeme 3.600,- tis. Sk. Z pridelených účelových prostriedkov bola zakúpená automobilová technika, výzbrojná technika, telekomunikačná technika, operatívna technika, výpočtová technika, kancelárska technika a zvukové a obrazové zariadenia v množstve a podľa špecifikácie ustanovenej v príslušnom internom predpise. Týmto je možné konštatovať, že ministerstvo vnútra má vytvorené potrebné kapacity materiálno-technického zabezpečenia pre 50 policajtov predurčených na vysielanie do misií.
V budúcnosti Policajný zbor plánuje účasť policajtov aj v rámci exekutívnych misií organizovaných Organizáciou spojených národov. Vysielaní policajti by mali byť zabezpečení požadovanou výzbrojnou technikou pre daný typ misie. Súčasne zavedená služobná pištoľ používaná v Policajnom zbore SR nespĺňa požiadavky misie. Z toho dôvodu bude potrebné začiatkom roka 2005 vyšpecifikovať požiadavky na zbraň používanú v misii a zabezpečiť jej nákup. Celkové náklady na nákup zbraní by nemali prevyšovať finančnú čiastku vo výške 500 tis. Sk. Táto finančná čiastka bola opätovne zakomponovaná do návrhu rozpočtu ministerstva vnútra na rok 2005. 

Záver:
Úloha vybudovania personálnej databázy jednotky bola časovo náročná najmä z dôvodu jazykovej spôsobilosti policajtov, čo je nevyhnutný predpoklad, ktorý musí policajt spĺňať pre zaradenie do databázy jednotky Policajného zboru, ale hlavne pre samotné plnenie úloh v rámci misií. 
Policajný zbor v snahe naplniť personálnu databázu policajtov v počte 50 vykonal všetky dostupné opatrenia, avšak od začiatku výberových konaní bola zásadným problémom nedostatočná jazyková vybavenosť policajtov na jednej strane a malá ústretovosť nadriadených voči policajtom v súvislosti s možnosťou ich vyslania do misií na strane druhej. Ďalším závažným faktorom negatívne ovplyvňujúcim plnenie úlohy je nejasná perspektíva policajta po jeho návrate z misie z toho dôvodu, že po jeho návrate k Policajnému zboru nie je garantované tabuľkové miesto na pôvodnom útvare, nakoľko súčasná právna úprava zákona  č. 73/1998 Z. z. takéto ustanovenie neobsahuje. Z tohto dôvodu sa predpokladá v roku 2005 novelizácia interného predpisu zaoberajúceho sa vysielaním policajtov do misií a následne, ak z toho vyplynie potreba, ministerstvo vnútra bude iniciovať úpravu príslušných ustanovení zákona   č. 73/1998 Z. z.
Policajný zbor naďalej pracuje s počtom cca 150 policajtov. Na základe výsledkov doteraz vykonaných opatrení je personálna databáza o počte 51 policajtov vybudovaná tak, aby v závislosti od požiadaviek medzinárodných organizácií bola postupne vykonávaná odborná príprava policajtov pre jednotlivé medzinárodné misie v súlade s medzinárodnými záujmami a záväzkami SR.
Policajný zbor v súčasnosti pripravuje návrh na zriadenie výcvikového strediska v priestoroch strednej odbornej školy Policajného zboru v Pezinku, za účelom vykonávania základného odborného výcviku policajtov uchádzajúcich sa o vyslanie do príslušných misií. Okrem toho sa plánuje toto zariadenie využívať na ďalšie zamestnania ako sú obnovovacie výcviky, organizovanie debrífingov, vykonávanie výberových konaní a podobne. Výcvikové stredisko  sa plánuje uviesť do činnosti v závere roka 2005.